A4-0133/97

Σύσταση του Ευρωπαϊκού Κοινοβουλίου προς το Συμβούλιο σχετικά με την ενίσχυση της αποτελεσματικότητας των κοινών δράσεων

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο του κ. Tindemans και άλλων σχετικά με την ενίσχυση της αποτελεσματικότητας των κοινών δράσεων (B4-1073/95),

- έχοντας υπόψη το άρθρο Ι.7 της Συνθήκης για την Ευρωπαϊκή Ένωση,

- έχοντας υπόψη το άρθρο 46, παράγραφος 3 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (A4-0133/97)[semigr ]

Α. εκτιμώντας ότι από τη θέση σε εφαρμογή της Συνθήκης για την Ευρωπαϊκή Ένωση ο αριθμός των κοινών δράσεων που αποφασίστηκαν σύμφωνα με το άρθρο Ι.3, υπήρξε σχετικά περιορισμένος,

Β. διαπιστώνοντας με λύπη ότι οι κοινές δράσεις που αποφασίστηκαν από το Συμβούλιο κάλυψαν ένα περιορισμένο, από ποιοτικής άποψης πεδίο καθώς και ότι, όσον αφορά τα μεγάλα ζητήματα της εξωτερικής πολιτικής, καμία σοβαρή δράση δεν αποφασίστηκε από την Ένωση,

Γ. επισημαίνοντας ότι εξακολουθούν να υφίστανται πολυάριθμες δυσκολίες και αβεβαιότητες όσον αφορά τη χρηματοδότηση των εν λόγω δράσεων καθώς και ότι η αρχή της χρηματοδότησης μέσω του προϋπολογισμού της Ένωσης είναι η μόνη που εγγυάται τη συνοχή ανάμεσα στην εξωτερική πολιτική και τις άλλες δράσεις της Ένωσης,

Δ. πεπεισμένο ότι οι κοινές δράσεις της Ευρωπαϊκής Ένωσης θα ήταν αποτελεσματικότερες αν το Συμβούλιο διέθετε μία υλική διάρθρωση και τα αναγκαία ανθρώπινα μέσα,

Ε. έχοντας επίγνωση των δυσκολιών που προκύπτουν λόγω της διαρκούς προσφυγής στον κανόνα της ομοφωνίας κατά τη διαδικασία έγκρισης των κοινών δράσεων, κανόνα που αντιπροσωπεύει το κυριότερο εμπόδιο στη βελτίωση της λειτουργίας της ΚΕΠΠΑ,

ΣΤ. ευχόμενο η Διακυβερνητική Διάσκεψη να σημάνει την εγκατάλειψη αυτής της αρχής που συνεπάγεται, σε τελευταία ανάλυση, την παράλυση της εξωτερικής δράσης της Ένωσης.

1. συνιστά στο Συμβούλιο:

α) να λάβει τα αναγκαία μέτρα προκειμένου η αρχή της ειδικής πλειοψηφίας να καταστεί ο κανόνας για την έγκριση των κοινών δράσεων[semigr ]

β) να λάβει υπόψη ότι το Κοινοβούλιο θεωρεί αναγκαία τη χρηματοδότηση από τον προϋπολογισμό της ΕΕ των κοινών δράσεων που πραγματοποιούνται στα πλαίσια της ΚΕΠΠΑ, δεδομένου ότι όλες οι δαπάνες που έχουν σχέση με το άρθρο Ι.11 έχουν χαρακτήρα μη υποχρεωτικό και προϋποθέτουν, σε τελευταία ανάλυση, την έγκριση του Κοινοβουλίου και ότι όλες οι διοικητικές δαπάνες που έχουν σχέση με την ΚΕΠΠΑ πρέπει να περιλαμβάνονται στην επικεφαλίδα V (διοικητικές δαπάνες) και όλες οι λειτουργικές δαπάνες στην επικεφαλίδα IV (εξωτερικές ενέργειες) των δημοσιονομικών προοπτικών[semigr ]

γ) να δρομολογήσει μία σε βάθος αξιολόγηση των τροποποιήσεων που θα πρέπει να πραγματοποιηθούν στις διαδικασίες που αφορούν τη θέσπιση της κοινής δράσης, κατά τρόπον ώστε να καταστεί γνήσιο και αποτελεσματικό όργανο στην υπηρεσία των συμφερόντων της Ευρωπαϊκής Ένωσης[semigr ]

δ) να διαβουλεύεται πάντοτε με το Ευρωπαϊκό Κοινοβούλιο επί της αρχής της θεσπίσεως μιας κοινής δράσης, να το πληροφορεί σε κάθε περίπτωση με λεπτομέρεια ως προς τα περιεχόμενα και να λαμβάνει υπόψη του τη γνώμη του ως προς τη συνέχεια που πρέπει να δίνεται στην εν λόγω δράση[semigr ]

2. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση, στην Επιτροπή.